Papersnake/gushiwen huggingface dataset:
苏秦始将连横说秦
战国策（先秦）

苏秦始将连横，说秦惠王曰：“大王之国，西有巴、蜀、汉中之利，北有胡貉、代马之用，南有巫山、黔中之限，东有肴、函之固。田肥美，民殷富，战车万乘，奋击百万，沃野千里，蓄积饶多，地势形便，此所谓天府，天下之雄国也。以大王之贤，士民之众，车骑之用，兵法之教，可以并诸侯，吞天下，称帝而治。愿大王少留意，臣请奏其效。”

秦王曰：“寡人闻之：毛羽不丰满者，不可以高飞，文章不成者不可以诛罚，道德不厚者不可以使民，政教不顺者不可以烦大臣。今先生俨然不远千里而庭教之，愿以异日。”

苏秦曰：“臣固疑大王之不能用也。昔者神农伐补遂，黄帝伐涿鹿而禽蚩尤，尧伐驩兜，舜伐三苗，禹伐共工，汤伐有夏，文王伐崇，武王伐纣，齐桓任战而伯天下。由此观之，恶有不战者乎？古者使车毂击驰，言语相结，天下为一，约从连横，兵革不藏。文士并饬，诸侯乱惑，万端俱起，不可胜理。科条既备，民多伪态，书策稠浊，百姓不足。上下相愁，民无所聊，明言章理，兵甲愈起。辩言伟服，战攻不息，繁称文辞，天下不治。舌弊耳聋，不见成功，行义约信，天下不亲。于是乃废文任武，厚养死士，缀甲厉兵，效胜于战场。夫徒处而致利，安坐而广地，虽古五帝三王五伯，明主贤君，常欲坐而致之，其势不能。故以战续之，宽则两军相攻，迫则杖戟相橦，然后可建大功。是故兵胜于外，义强于内，威立于上，民服于下。今欲并天下，凌万乘，诎敌国，制海内，子元元，臣诸侯，非兵不可。今之嗣主，忽于至道，皆惛于教，乱于治，迷于言，惑于语，沉于辩，溺于辞。以此论之，王固不能行也。”

说秦王书十上而说不行，黑貂之裘敝，黄金百斤尽，资用乏绝，去秦而归，羸縢履蹻，负书担橐，形容枯槁，面目犁黑，状有愧色。归至家，妻不下紝，嫂不为炊。父母不与言。苏秦喟叹曰：“妻不以我为夫，嫂不以我为叔，父母不以我为子，是皆秦之罪也。”乃夜发书，陈箧数十，得太公阴符之谋，伏而诵之，简练以为揣摩。读书欲睡，引锥自刺其股，血流至足，曰：“安有说人主，不能出其金玉锦绣，取卿相之尊者乎？”期年，揣摩成，曰：“此真可以说当世之君矣。”

于是乃摩燕乌集阙，见说赵王于华屋之下，抵掌而谈，赵王大悦，封为武安君。受相印，革车百乘，锦绣千纯，白璧百双，黄金万溢，以随其后，约从散横以抑强秦，故苏秦相于赵而关不通。

当此之时，天下之大，万民之众，王侯之威，谋臣之权，皆欲决苏秦之策。不费斗粮，未烦一兵，未战一士，未绝一弦，未折一矢，诸侯相亲，贤于兄弟。夫贤人在而天下服，一人用而天下从，故曰：式于政不式于勇；式于廊庙之内，不式于四境之外。当秦之隆，黄金万溢为用，转毂连骑，炫熿于道，山东之国从风而服，使赵大重。且夫苏秦，特穷巷掘门桑户棬枢之士耳，伏轼撙衔，横历天下，廷说诸侯之王，杜左右之口，天下莫之能伉。

将说楚王，路过洛阳，父母闻之，清宫除道，张乐设饮，郊迎三十里。妻侧目而视，倾耳而听。嫂蛇行匍伏，四拜自跪而谢。苏秦曰：“嫂何前倨而后卑也？”嫂曰：“以季子之位尊而多金。”苏秦曰：“嗟乎！贫穷则父母不子，富贵则亲戚畏惧。人生世上，势位富贵，盖可忽乎哉？”
卖花声 咏鼓子花腰
曹贞吉（清代）

虚负此花名。听去无声。断云残雨过荒汀。摵摵凄凄闻响答，也欠分明。

宜傍战场生。画角连营。青山不动气纵横。广乐钧天谁间作，溪畔芦笙。
宫词
张公庠（宋代）

东君回驭已春残，红日长时人意闲。
玉鼻琵琶声正急，更怜莺语亦绵蛮。
长沙馆中与郭夏对雨
刘长卿（唐代）

长沙积雨晦，深巷绝人幽。润上春衣冷，声连暮角愁。

云横全楚地，树暗古湘洲。杳蔼江天外，空堂生百忧。
谢杨孟溪县丞惠以章墨
乐雷发（宋代）

白首侯芭蜀江边，曾向君家传太玄。
射熊草赋留残墨，想应当日还渠得。
飘零萧洒几世孙，解得胶法舂玄云。
物理往来元莫测，后世子孙还旧璧。
君家所有更赠君，君还赠我何殷勤。
感君殷勤复三叹，努力西窗磨铁砚。
太玄难深吾不为，愿写诚斋易传探。
清平乐·烟深水阔
李白（唐代）

烟深水阔，音信无由达。唯有碧天云外月，偏照悬悬离别。
尽日天事伤怀，愁眉似锁难开。夜夜长留半被，待君魂梦归来。
溪亭二首 其一
张商英（宋代）

林檎园北小桥南，水绿山青不易兼。戴胜降时桑破甲，驾犁啼处稻抽尖。

柳因倒植风流甚，花为新移蓓蕾纤。独碾云龙坐溪石，几人今夕共银蟾。
吴。甘宁斫营
孙元晏（唐代）

夜深偷入魏军营，满寨惊忙火似星。

百口宝刀千匹绢，也应消得与甘宁。
和钱秘监旅居秋怀二首 其二
徐铉（宋代）

閒静无凡客，开樽共醉醒。琴弹碧玉调，书展太玄经。

酒熟看黄菊，诗成写素屏。晚来萧洒甚，山鸟下中庭。
中夜祝融观月
张栻（宋代）

披衣凛中夜，起步祝融巅。
何许冰雪轮，皎皎飞上天。
清光正在手，空明浩无边。
群峰俨环列，玉树生琼田。
白云起我旁，两腑风翩翩。
举酒发浩歌，万籁为寂然。
寄言平生友，诵我山中篇。
题运使卢同年抱孙
戴亨（清代）

北固当金焦，京口为门户。大江日夜流，滔滔自隆古。

万派此中分，千峰奔栋宇。兴废感梁陈，苍茫辨吴楚。

广陵谢榷鹾，边庭将射虎。男儿志四方，敢复怨行旅。

北顾心神伤，依依恋明主。
韩烈妇
卢龙云（明代）

天地有正气，浩然不可折。人生天地间，赖此完其节。

彼美兰房质，秉心何壮烈。结发事夫君，百岁愿同穴。

中道忽乖离，黄鹄伤孤飞。未明偕老志，何以守空帷。

作嫔儒家日，操行有前规。真金试烈火，就义死如归。

解化类仙举，气节凌区宇。生死安足云，身后名千古。

世岂乏男儿，草木同衰腐。徒自愧须眉，贞魄宁为伍。
乡饮酒诗
王侑（宋代）

圣主方求治，偏城敢后儒。
采芹严祀事，序齿集生徒。
黄发居宾右，青衿隘坐隅。
远侔鲁泮饮，下陋汉庭酺。
席正群心萧，盃行美化敷。
君恩何以报，忠孝是良图。
送二赵金陵秋闱之行
陈造（宋代）

君家种德麻苇似，两郎今日东南美。
石麟角犀互辉映，拄腹撑肠皆锦绮。
贤书联翩取如掇，文字欲贵江淮纸。
步光久匣自光世，仆姑所指当披靡。
去去秋风鼓鹏翼，翱翔烟霄此其始。
建邺山川古雄丽，平分胜概供笔底。
气陵钟阜峰头云，辞倾白鹭洲前水。
联璧不难先众俊，历块仍能轻万里。
平日双眼不屡青，奇穷一生端坐此。
即今意气为君倾，老子阅人盖多矣。
晚行平羌江上
毛澄（清代）

浅草平沙极目秋，回头步步看乌尤。沿山獠洞如方屋，拂水神龛似小舟。

人去天边高过树，江从霜后酽于油。大峨渐近风逾冷，短笛巴歌尽是愁。
和姜子谦游晁景迂祠
袁燮（宋代）

百年风节仰英游，喜见新诗为点头。
微底大贤虽可恨，不妨千载略同流。
夜酌与乐寅
刘应陛（清代）

君今胡为在幽谷，读书等身花满屋。天寒日暮溪壑深，骑马入城就我宿。

人生三十真壮年，况君才藻尤翩翩。岁拾橡栗岂人意，时逢泉石多夤缘。

群山压城云气湿，残镫对坐寒雨急。秋井青苔何处无，空山白璧谁人泣。

我歌偪仄君莫悲，男儿飞伏会有时。不如且尽杯中醁，勿使鸡鸣庭树枝。
浣溪沙·百亩中庭半是苔
王安石（宋代）

百亩中庭半是苔。门前白道水萦回。爱闲能有几人来。
小院回廊春寂寂，山桃溪杏两三栽。为谁零落为谁开。
河传·花落
孙光宪（五代）

花落，烟薄，谢家池阁，寂寞春深。翠蛾轻敛意沉吟，沾襟，无人知此心。
玉炉香断霜灰冷，帘铺影，梁燕归红杏。晚来天，空悄然，孤眠，枕檀云髻偏。
久客
毛滂（宋代）

平生故人同偪仄，近者不见云泥隔。
男儿命好百不忧，封侯起第如戏剧。
我痴正亦坐命穷，眼暗头童守书策。
风吹破屋雪入怀，独与蜗牛夜争席。
旧雨人来今不来，唯有五穷充上客。
人生羁旅谁过我，欲归岂惜还乡帻。
腹中郁勃不耐事，何用使人轻跛瘠。
登山未厌日月流，掩关但恐功名迫。
读书岂从升斗计，劳生却为精神惜。
不能与君争上车，主人未必如车泽。
但烦东风送帆脚，摇竿鼓枻三江碧。
席上音乐杂咏十首 其三 笙
朱诚泳（明代）

凤翼象参差，清音真妙绝。鹤背载刚风，缑山弄明月。
寄丘儒
贾岛（唐代）

地近轻数见，地远重一面。一面如何重，重甚珍宝片。

自经失欢笑，几度腾霜霰。此心镇悬悬，天象固回转。

长安秋风高，子在东甸县。仪形信寂蔑，风雨岂乖间。

凭人报消息，何易凭笔砚。俱不尽我心，终须对君宴。
乙未随计赴都述怀 其四
李文安（清代）

欲赋将离惟尔恋，各勤远志体吾心。莫辞书卷千回读，须识光阴一寸金。

入世要知今古事，怡情且寄短长吟。功成果自殊头角，才是书香有嗣音。
杂咏八首上礼部李侍郎。旧井
刘长卿（唐代）

旧井依旧城，寒水深洞彻。下看百馀尺，一镜光不灭。

素绠久未垂，清凉尚含洁。岂能无汲引，长讶君恩绝。
尹一家同孔道士饮郑一继至
韩淲（宋代）

岁暮出门去，玉溪城郭深。故家诚可数，高士亦过临。

坐久狂客来，身老皤鬓侵。咄咄酒未醉，谐笑方侵寻。
嘉秦改元季夏中浣经从武仙尉仙袁君摄县事载
曾丰（宋代）

道出武仙县，因依识尉仙。
貌相交以礼，心自许其贤。
学问追前辈，功名付晚年。
汉庭偏用老，归路在凌烟。
醉歌
汪元量（宋代）

淮襄州郡尽归降，鼙鼓喧天入古杭。
国母已无心听政，书生空有泪成行。
舟次大庙前有山余方仰止大尹公指曰此状似小姑山也余因口占一绝
陈繗（明代）

峻石巉岩骨貌粗，蓬蓬荒草鬓模糊。我来未必曾相识，见说依稀似小姑。
小住杨山人栖隐处题壁六首 其二
林占梅（清代）

雨后空山夜气清，如银月色远峰明。翛然久坐云根上，云里幽泉自在鸣。
和张乖崖
太学生（宋代）

四窗灭尽读书灯，窗外唯闻步铎声。
辜负江山好明月，闲来此地趁虚名。
武则天
金朋说（宋代）

唐代司晨有牝鸡，灭残宗室殆无遗。
若非仁杰擎天力，李鼎将移属武媚。
秋雨后偶集小园读五公先生壁诗感忆即步原韵
阎中宽（清代）

漫向烟霞问子皮，鹖冠栖隐此相宜。每逢高士尊频倒，为赏名相座屡移。

夜雨浮筠添翠箨，夕阳寒蝒噪高枝。藤床犹设南窗下，空见龙标壁上诗。
早出对雪三首 其二
陶益（明代）

觚棱梦破怯衣单，飒飒漉漉晓更寒。墙外步疑东郭履，自歌黄竹俪幽兰。
和李太白把酒问明月歌
陈普（宋代）

人生能几月圆时，歌之舞之复蹈之。
月为一人我成三，更遣青州从事相追随。
四人好在都无阙，相劝相酬到明发。
此夜山河有主张，锁碎繁星俱灭没。
采石已来五百春，当时青天为宇四无邻。
上下通秀皆冰玉，岂徒眉宇真天人。
力士嗔人譬如刀割大江水，世间閒是閒非皆如此。
君不见李白携月到夜郎，一洗瘅天尽入冰壶裹。
金鸡叫
马钰（金朝）

日日朝朝常报晓。谁知道、人人错了。孳孳为利贪虚矫。性命俱忘，财色心奸狡。恶业无涯阴德少。将来事、一场不小。无常限满酆都召。鬼使＊拿嗔，不悟我金鸡叫。
偈颂一百零二首
释绍昙（宋代）

横该竖抹，古路封苔。
圣凡情尽，马腹驴胎。
不用闭门防俗客，爱闲能有几人来。
半年
张矩（宋代）

半年留鹤邑，岁晚倦重游。雪柳带春意，烟芜生暮愁。

怕看新凤历，忍拂旧貂裘。莫道知心少，相亲有白鸥。
江上
葛天民（宋代）

连天芳草雨漫漫，赢得鸥边野水宽。
花欲尽时风扑起，柳绵无力护春寒。
送云岩老住天宁寺
陈造（宋代）

道人兀坐云岩山，云岩之云是知己。
风嘘岫吸漫不知，道人之心亦如此。
从地涌出焕金碧，信手拈来自奇伟。
门施铁限十五年，一旦刺头闹篮里。
天宁古刹中阛阓，学子游人万其趾。
世将喧静计今昔，不信道人心似水。
方圆随器我何与，乘流即行坎当止。
十字街头钟鼓鸣，八千偈成一弹指。
今秋客公我得闲，井甘不竭囊无底。
清谭要洗三载尘，肯学玉川劳送米。
泊采石值沈南雷来为姑孰山长夜话因赠
姚鼐（清代）

江山俯仰皆吾旧，送我清风满襟袖。双桡径度大江东，南徼云霞皆出岫。

高阁平临日月辉，倾岩下涌金钟奏。空江远影吊苍茫，幽谷寒声生左右。

止疑万古谪仙人，念我平生寻邂逅。那知玉趾向姑溪，正挂蒲帆出杭秀。

开尊丈室寘盘餐，烧烛深宵继穷昼。小邑经师道自尊，荒村菜食容常瘦。

风搏秋泽见鸿翔，雷响春陂闻雉雊。安有才如万斛泉，不汲王明藏井甃。

明朝我欲揽钟陵，未获为君停㝛留。祝君早起济当时，傥有音书寄岩窦。
太微玄清左夫人北渟宫中歌曲 其二
佚名（魏晋）

朗朗扇景曜，晔晔长庚焕。超軿竦明刃，下眄使我惋。

愿哀地仙辈，何为栖林涧。
夜坐困甚
周必大（宋代）

马通新熟夜炉深，拄膝承颏梦欲成。
不记坐来汤沸鼎，却疑蓬底听滩声。
二月初二日二首 其一
赵蕃（宋代）

去岁不作疟，今年乃病温。初无一床卧，但有小舟蹲。

未怕黄州鬼，唯忧楚国魂。明朝强撑拄，摇兀到吴门。
赠次峰次阳明韵 其二
林俊（明代）

如面人心岂尽齐，危微精一属参稽。四儒殁后留遗响，七圣途穷待指迷。

海邑言游今礼乐，越裳职贡旧航梯。桃源此去无多路，老爱相从是建溪。
咄咄复咄咄
谢翱（宋代）

咄咄复咄咄，野风吹云起草垡。竹尘阴阴不见山，鸡飞上树海没鹘。

人间旧事新白头，淮南小儿未识愁。淮南老翁叫无力，瓦盆盛水看日食。
送杜堪才以江汉故人少为韵 其五
邹浩（宋代）

汉水方涸流，梁园正秋杪。驾言托朝昏，陈事有台沼。

他年李杜来，慷慨识者少。安得从君游，一笑今古了。
题晁公耄惠崇溪山
叶梦得（宋代）

荒林翳宿莽，脱木寒无烟。不知三间茅，中有几醉眠。

山远尚见雪，江空欲吞天。归舟定何许，沧波方渺然。
绝句
陈与义（宋代）

野鸭飞无数，桃花湿满枝。
竹舆鸣细雨，山客有新诗。
同子严初夏饮山阖
赵汝鐩（宋代）

绿阴千百顷，约我共登临。
山翠含烟重，榴红著雨深。
行藏皆有命，计较谩劳心。
病怕杯中物，怜余浅浅斟。
映岩堂桃花盛开 其二
黄公辅（明代）

薇垣烂熳春，桃片点阶匀。风里排香阵，槛前布锦茵。

游蜂深得意，粉蝶也骄人。分付黄鹂鸟，莫催景色频。
再赋一章寄诸季约同隐罗浮
李纲（宋代）

枕海仙山舞翠蛟，葛洪丹灶尚馀凹。兵戈满眼归何地，云木连天思结巢。

岂有声名同八士，当令踪迹继三茅。携家早作来游计，玉户金关幸可敲。
阅顾开封朝正稿
穆孔晖（明代）

五马清风自汴来，六龙佳气向春开。相如独抱凌云赋，汲黯宁非治郡才。

海内烟尘须慷慨，江东花鸟莫徘徊。惭予疏懒无长句，未得从容笑语陪。
偶作 其二
杨琼华（清代）

杀气缠旄头，寒光剑铁浮。请缨如有路，愿雪戴天雠。
舟行赴广倅书所见示阿槿
曾丰（宋代）

南景所陈诗所须，彼无尽藏入吾储。
百川送海成其大，万窍迎风受以虚。
敏则有功鹰得兔，劳而无怨獭求鱼。
物华切莫遗毫末，儿辈还犹要绪余。
咏兴五首。解印出公府
白居易（唐代）

解印出公府，斗薮尘土衣。百吏放尔散，双鹤随我归。

归来履道宅，下马入柴扉。马嘶返旧枥，鹤舞还故池。

鸡犬何忻忻，邻里亦依依。年颜老去日，生计胜前时。

有帛御冬寒，有谷防岁饥。饱于东方朔，乐于荣启期。

人生且如此，此外吾不知。
谢梵才惠茶
石待举（宋代）

郡园名荈制犹新，分惠眠云跂石人。
色斗琼瑶因地胜，香殊兰茝得天真。
开时好对棱棱月，碾处应飞瑟瑟尘。
寄语高僧宜郑重，能诗方遣雨前春。
午日淮阴城北观竞渡 其一
厉鹗（清代）

此日家家唤艇行，一湾野水是新城。无人更说防淮事，烟柳风蒲到处生。
送处士归州，因寄林山人
刘长卿（唐代）

陵阳不可见，独往复如何。旧邑云山里，扁舟来去过。

鸟声春谷静，草色太湖多。傥宿荆溪夜，相思渔者歌。
白云
王安石（宋代）

英英白云浮在天，下无根蒂旁无连。
西风来吹欲消散，落日起无心悠然。
愿回羲和借光景，常使秀色当檐边。
时来不道能为雨，直以无心最可怜。
临溪桧
李廌（宋代）

青青弱草阴，犹能荫寒鱼。
况乃葱蒨色，百尺映扶疏。
月烟含清旷，水气相吹嘘。
忽思大明宫，垂杨拂丹渠。
岂无苍翠色，飘颻映茅庐。
日暮生幽寒，寂寞意何如。
端阳日漫题
弘历（清代）

将谓今年过旧岁，却成旧岁胜今年。榴红蒲绿都无色，稻下黍高俱可怜。

郊外正须盈尺雨，溪边漫弄九龙船。自惭涵养功犹欠，每值忧劳辄忘眠。
夜饮颐斋以灯前细雨檐花落为韵分得前字又得
胡仲弓（宋代）

万仞骚台立海涯，堂堂笔阵走龙蛇。
唤回蝴蝶三更梦，吟落荼醾一架花。
座上风流追靖节，酒边豪放逼刘叉。
幅巾危坐清源□，涉待山阴渐熟瓜。
自问
白居易（唐代）

黑花满眼丝满头，早衰因病病因愁。

宦途气味已谙尽，五十不休何日休。
宁川
喻良能（宋代）

平生满耳说宣城，入境云烟照眼明。
过雨偏浓千嶂碧，未秋先冷数溪清。
细看菡萏波间色，时听绵蛮竹里声。
不是多才谢公子，江山犹解发吟情。
送崔使君赴寿州
刘长卿（唐代）

列郡专城分国忧，彤幨皂盖古诸侯。
仲华遇主年犹少，公瑾论功位已酬。
草色青青迎建隼，蝉声处处杂鸣驺。
千里相思如可见，淮南木叶正惊秋。
春游遇雨
楼钥（宋代）

公子喜青春，欢迎弗厌频。
久晴都不问，好雨却成嗔。
桃杏红方入，禾苗绿未匀。
请君停杖履，俯念耦耕人。
和张仲谋送别二首 其一
黄叔达（宋代）

夜郎自古流迁客，圣世初投第一人。不是施州肯回首，五溪三峡更谁亲。
送人南归
贾岛（唐代）

分手向天涯，迢迢泛海波。虽然南地远，见说北人多。

山暖花常发，秋深雁不过。炎方饶胜事，此去莫蹉跎。
宜章与大尹陈前峰邑博冯西郭游艮岩
张子翼（明代）

怪石通山骨，幽岩泻玉泉。扪萝深撷翠，烧烛细寻涓。

法雨垂如线，崖花笑欲然。云根浑不动，钟乳渺难骞。

古木千章集，金城百雉连。远冈迎剑戟，活水下郊埏。

六月疑无暑，诸峰别有天。客杯时泛白，僧定欲钩玄。

漏远孤钟应，声幽一鸟传。号林无定鹿，落树有惊蝉。

湘泽遥联楚，关河尽拱燕。我来访神秘，谢屐任轻便。

兴倚三春足，閒偷半日缘。日迟风荏苒，道夹柳连绵。

宓父携春菜，湖苏入绮筵。闾阎还揖让，桃李尽芳妍。

雅况须拚酒，公馀日弄弦。谷神如有待，兴溢谩濡笺。
挽山居刘侯官
王义山（宋代）

赋埒相如轧子云，词场几度策奇勋。
不卑铜绶肯为宰，须是玉堂方著君。
准拟日边行接武，奈何地下要修文。
试将六稿从头读，羞杀时流把砚焚。
咏史下·曹丕
陈普（宋代）

侏儒一节足亡身，衰絰三年笑杀人。
不逐猇亭天子便，龙舟何用到江滨。
代秦干上刑部张尚书
杨冠卿（宋代）

畴昔持衡冰鉴清，议刑今去刻为明。坐令几阁文书静，驯致斋居狱讼平。

疏阔汉朝新禁网，风流廷尉旧家声。哀穷悼屈心如砥，应笑张汤有重轻。
贬江陵途中寄乐天、杓直杓直…铁乐天以拾遗在翰林
元稹（唐代）

想到江陵无一事，酒杯书卷缀新文。紫芽嫩茗和枝采，

朱橘香新数瓣分。暇日上山狂逐鹿，凌晨过寺饱看云。

算缗草诏终须解，不敢将心远羡君。
见子瞻粲字韵诗和答三人四返不困而愈崛奇辄
黄庭坚（宋代）

公才如洪河，灌注天下半。
风日未尝撄，昼夜圣所叹。
名世二十年，穷无歌舞玩。
入宫又见妒，徒友飞鸟散。
一饱事难谐，五车书作伴。
风雨暗楼台，鸡鸣自昏旦。
虽非锦绣赠，欲报青玉案。
文似离骚经，诗窥关雎乱。
贱生恨学晚，曾未奉巾盥。
昨蒙双鲤鱼，远托郑人缓。
风义薄秋天，神明还旧贯。
更磨荐祢墨，推挽起疲懦。
忽忽未嗣音，微阳归候炭。
仁风从东来，拭目望斋馆。
鸟声日日春，柳色弄晴暖。
漫有酒盈樽，何因见此粲。
君不来
方干（唐代）

远路东西欲问谁，寒来无处寄寒衣。

去时初种庭前树，树已胜巢人未归。
解
杜甫（唐代）

减米散同舟，路难恩共济。向来云涛盘，众力亦不细。

呀坑瞥眼过，飞橹本无蒂。得失瞬息间，致远宜恐泥。

百虑视安危，分明曩贤计。兹理庶可广，拳拳期勿替。
洛城见贺自真飞升（一作登仙）
陈陶（唐代）

子晋鸾飞古洛川，金桃再熟贺郎仙。三清乐奏嵩丘下，

五色云屯御苑前。朱顶舞低迎绛节，青鬟歌对驻香輧。

谁能白昼相悲泣，太极光阴亿万年。
生查子（忆去秋抱病过冬，因赋此）
汪莘（宋代）

春来春色佳，秋至秋光好。无计奈春归，又看秋光老。

去年飞雪时，病与梅花道。来岁雪飞时，为把金樽倒。
东楼醉
白居易（唐代）

天涯深峡无人地，岁暮穷阴欲夜天。

不向东楼时一醉，如何拟过二三年。
送蔡霞外
陈方（元代）

不见道人今四载，疏狂犹似旧时多。自言曾到神仙宅，公亦须吟离别歌。

涧草阴阴披紫藟，山花细细落青萝。只愁骨相无清气，赤水玄珠奈尔何。
和苏仲南邵湖会饮三首
张耒（宋代）

老病倦岑寂，燕游聊与俱。
开樽当胜地，飞盖渡平湖。
落日晚明灭，烟林远有无。
归来灯火夜，人影乱栖凫。
晚行竹山道中
喻良能（宋代）

山瘦溪如练，丹青见亦稀。
乱鸦将景过，孤鹜带霞飞。
秋色此时老，故园何日归。
西风吹独立，搔首怯征衣。
点绛唇（暗香梅）
王十朋（宋代）

雪径深深，北枝贪睡南枝醒。暗香疏影。孤压群芳顶。

玉艳冰姿，妆点园林景。凭阑咏。月明溪静。忆昔林和靖。
问景逊借梅圣俞诗卷
文同（宋代）

前日读子诗，快我烦病躯。
若坐大暑中，琼杯饮琳腴。
辞严意清绝，敢谓人所无。
子乃不自高，尚尔尊圣俞。
为我诵佳句，实亦郊岛徒。
遂云有家藏，两轴如椽粗。
我方嗜此学，常恨失所趋。
愿子少假之，使之识夷途。
邵考功遗鲚鱼及鲚酱
梅尧臣（宋代）

已见杨花扑扑飞，鲚鱼江上正鲜肥。早知甘美胜羊酪，错把莼羹定是非。
寄吴及之
朱松（宋代）

世事今人舌本强，滔滔何处是吾乡。未成微服隐吴市，且可携吾访草堂。

欲买鸡豚投近社，少陪风月坐胡床。共将绝唱追韩孟，一饮还须釂百觞。
白云泉
范成大（宋代）

龙头高啄嗽飞流，玉醴甘浑乳气浮。
扪腹煮泉烹斗胯，真成骑鹤上扬州。
和丹岩
卫宗武（宋代）

一片花飞未减春，方来赪紫盖如云。
新晴賸拟扶鸠杖，试探芳辰有几分。
天台禅院联句
安守范（唐代）

偶到天台院，因逢物外僧。 ——安守范

忘机同一祖，出语离三乘。 ——杨鼎夫

树老中庭寂，窗虚外境澄。 ——周述

片时松影下，联续百千灯。 ——李仁肇
望衡岳
施闰章（清代）

衡山绝顶祝融峰，独峙天南抗岱宗。水国风雷虚岫出，炎方冰雪半岩封。

斜阳欲辨烟中树，昨夜遥闻岳麓钟。好驻星轺看日出，卧翻云海荡心胸。
和子厚弟冬至即事
王之道（宋代）

天容如鉴地无尘，阳气依稀动紫荆。
日晷渐长端可爱，霜华增重不胜清。
钱知微卜卖天津桥
佚名（唐代）

两头点土，中心虚悬。人足踏跋，不肯下钱。
次韵二首并呈仓使
刘克庄（宋代）

晚雾徐收月色鲜，承平物态尚依然。
断无飓母起吹海，应有蚌胎还媚川。
远俗熙恬犹乐土，孤臣流落谩忧天。
夜归听得舆人语，且愿新年胜旧年。
示善应道人
释咸杰（宋代）

善应无私，当阳有准。直下承当，入佛祖阃。
昕老自号鉴堂来住芦山山中先有鉴堂
楼钥（宋代）

鉴堂来住鉴堂中，两鉴相磨只一同。
要是非台亦非鉴，但见寂照含虚空。
经高要诸村墟作 其六
屈大均（明代）

虚日从金利，蕉身买到村。女红多作布，男事半为园。

野鹿当春满，潮鸡未曙喧。场师吾欲学，橘柚映衡门。
题李方叔文卷末
张耒（宋代）

他日东坡誉子文，澜翻健笔欲凌云。
决科正尔真余事，射策如凌但报闻。
诡御获禽虽可鄙，挽弓射叶亦徒勤。
莫辞更拟相如作，寂寞思玄未放君。
御沟新柳
李观（唐代）

御沟回广陌，芳柳对行人。翠色枝枝满，年光树树新。

畏逢攀折客，愁见别离辰。近映章台骑，遥分禁苑春。

嫩阴初覆水，高影渐离尘。莫入胡儿笛，还令泪湿巾。
句 其十六
曾肇（宋代）

虽非百尺材，岁晚好颜色。
春阴
萧道管（清代）

薄帷淡如烟，春阴浓于墨。窗前倚复倚，稍觉寒恻恻。

顾兹瓶中花，倍有销魂色。因思成小筑，万本会香国。

南轩坐管领，红紫面皆北。太阴有炼形，暄妍未为得。
老而健贫而诗自志其喜八首
方回（元代）

清而贫最乐，健以老何伤。
短发蓬加雪，贞心菊耐霜。
冻吟乏薪炭，醉卧混衾裳。
冰檗怜儿女，年皆四十强。
奉和谢氏三亭之韵 其三 采藻亭
王鏊（明代）

池边小立驻幽芳，异品真疑是乐浪。沙鸟自鸣还自歇，野人相见旋相忘。

撷来浅濑和云煮，归去倾筐带月湘。欲献吾皇还自愧，蓼花蘋叶委秋霜。
水调歌头 端州阅江楼送方子顺入都
程颂万（清代）

楼上与君别，无奈荔枝何。西江一条组练，飞艇出牂柯。

此去日边万里，倚遍阑干千尺，斜日蜑娘歌。三两醉中事，醒后记无多。

江山好，文字福，两消磨。朝云肯来相伴，便略似东坡。

烧投木棉城郭，湿透黄梅节候，送子去滹沱。安得五色蝶，驮我入浮罗。
斋中杂兴十首以丈夫贵壮健惨戚非朱颜为韵 其三
陆游（宋代）

公议在天下，如人有元气。平居失护养，一旦可胜讳。

神丹卒难求，百疾起如猬。奄奄息仅属，熟视吁可畏。

大义在春秋，遗迹悲汉魏。君看徐孺子，底物视富贵。
次韵子都兄鲍庵芍药
李洪（宋代）

国香沦落在天涯，常畏人知使护遮。
雅韵曾翻西掖砌，佳名宜亚子亭花。
野僧好事勤栽植，北客思乡倍叹嗟。
安得花前还醉倒，可怜不属五侯家。
感花
吴芾（宋代）

春来日日欲寻春，乐此疏慵老大身。
岂料青春今过半，萧萧风雨却愁人。
剑浦送顾世卿
徐熥（明代）

行行出剑津，送君还东吴。未能展嬿婉，别离在须臾。

含涕牵君衣，相视意踟蹰。我无双飞翼，何由与君俱。

君行登青云，我尚蟠泥途。相隔天一方，道路阻且迂。

会面虽有期，秖恐容华殊。悲风振原野，怪鸟争哀呼。

送君从此去，回首日云晡。
壬午出汴城五年不复经过丁亥计偕循内堤望坏垣有悲往事
梁熙（清代）

斯城仍聚水，过客欲招魂。惨目今如见，微生昔竟存。

民终煎市釜，寇自荡宫门。河伯浮余息，临流永戴恩。
读明太祖本纪有感其语
司炳煃（清代）

元虽起北狄，主中国百年。后王纵不才，先帝德未谖。

我祖与若宗，为民而受廛。渥受教养恩，太平享安全。

一朝至顺帝，淫昏异祖先。英雄起草泽，四宇皆狼烟。

明祖乃崛兴，宝位授于天。独夫放塞外，和林妻孥完。

中山识此意，明言臣舍旃。上启圣仁心，宸衷矜且怜。

诏书戒夸大，臣民禁哗喧。讵因子孙愚，诋毁宗祖贤。

大哉开国主，谟训垂简篇。气象迈汉唐，度量包垓埏。

至今诵其语，令人生慨然。
菩萨蛮·榛荆满眼山城路
纳兰性德（清代）

榛荆满眼山城路，征鸿不为愁人住。何处是长安，湿云吹雨寒。
丝丝心欲碎，应是悲秋泪。泪向客中多，归时又奈何。
游清潭吕资益蟠谷绝·得径
刘过（宋代）

一花带蕊香气满，何况丛生树两行。
风露益高秋雨足，请君来此撼琳琅。
发隆兴后寄宋茂叔赵然道昆仲并属达后篇于待
赵蕃（宋代）

晁君父之舅，徐子我之友。
晁诗紫微来，徐学新安后。
徐固困箪紫，晁复厌奔走。
当今诸侯贤，孰愈豫章右。
经行见虽屡，款语不能又。
烦君因几席，为我探怀袖。
王倅成老挽诗二首
王炎（宋代）

珠玉山渊润，仁人久里居。
低徊尝结绶，强健即垂车。
长厚皆堪法，循良亦可书。
惜哉怀远业，小试只题舆。
患盗
薛季宣（宋代）

盗赏自孤卿，布亡由令尹。政刃可同形，杀人在同殒。

吾非古之徒，处世良不尽。仁义一蘧庐，身心两矛盾。

坐使邑中民，嗷嗷困饥窘。劫质与穿窬，公行载归稛。

道路视秦越，对此独何忍。刑德叹谁施，茫洋空内悯。

仲尼有佳对，为发一笑辴。
海幢基趾即予少年卖饼地也
释今无（明代）

饼卖当年地，禅栖此日心。长林飞翡翠，短褐接华簪。

螮蝀惊弦落，龙蛇喷雾深。不须神拔树，吾种亦成阴。
和郭子应二首 其二
王质（宋代）

北窗睡起复西窗，心事悠悠付枕囊。日静无人惊燕雀，野青随意卧牛羊。

愁中故自伤游子，别后还应忆漫郎。万里梅边寻斗米，夫君身世亦遑遑。
无题
高鼎（清代）

牧笛声中踏浅沙，竹篱深处暮烟多。
垂髫村女依依说，燕子今朝又作窠。
喜晤王叔渊别驾即送其之沭阳
曹俊（清代）

乱离同失路，异地忽相逢。执手垂清泪，关心非旧容。

话怜今日短，情苦往时浓。况又明朝别，愁难载酒从。
溯府江而西山青水碧应接不暇得诗四首 其二
李云龙（明代）

晓峰如丽人，盈盈立天外。树为翡翠帷，水作青罗带。

阳月天气清，我行与之会。石濑戛西风，笙歌来一派。
寄郑渔仲
曹勋（宋代）

君家谷口蔼清节，后裔於今耿冰雪。
高明固已天下闻，却向山中弄明月。
贯穿诸史极成败，鼓吹六经方论说。
碧云日暮临庭柯，缄封肯寄冲烟萝。
边头嗷嗷一雁过，坐想空山霜露多。
瑞龙吟 送董舜民之庐山用周美成春景原韵
陈维崧（清代）

西江路。多少湓浦波涛，鞋山烟树。相传白傅当年，月明送客，青衫湿处。

船须伫。记得南康一郡，大江门户。此中万叠匡庐，夜深毛女，缘崖笑语。

君到试窥峭壑，萦红缭碧，狮蹲豹舞。第一为讯栖贤，可能如故。

扪萝剔藓，好划纪游句。只休望、楚江赤壁，吴天瓜步。

怕事随潮去。望时又惹，高人愁绪。短发搔千缕。君且坐峰头，拈花成雨。

晚来拍手，白云堆絮。
镇淮楼
赛开来（清代）

鼓角重关地，干戈百战场。风云挟淮泗，兵火半齐梁。

塔影摩空尽，江流绕郭长。疏林看木落，秋思入苍茫。
嘉定辛巳之官经游浯溪读碑感慨为赋七言
张潞（宋代）

高棱巨壁立□苍，中直浯溪带样长。
黄屋朝临蜀万里，翠珉暮刻楚三湘。
两朝功罪乾坤定，二子文书日月光。
太息斯盟谁复主，代兴今者得黄张。
送张游戎明甫之任镇平
释今无（明代）

十年琼海声名旧，此日潮阳甲胄新。聚米岂须饶胜算，慈心到处有深春。

江云拥日唯驱水，山路行时不起尘。五载别来燕颔改，故人情意感君真。
谢束丈
王令（宋代）

喜赴西招足屡蹉，自惭愚鄙取无他。
能终末学生何幸，得活诸孤赐最多。
愧面未甘徒已矣，报心全寄命如何。
须知下客终思用，不必时时强铗歌。
太和芍药最盛有红都胜黄楼子为之冠昔山谷常
周必大（宋代）

红胜依稀如魏紫，缃楼彷佛似姚黄。
元丰诗尹浑无语，岂是参谋阙海棠。
儿子锡嘉集曹子建语寄果园因亦戏为之
曹家达（清代）

人生忽若遇，离思故难任。天地无穷极，江湖迥且深。

浮沉各异路，愿欲托遗音。千里殊风雨，翩翩伤我心。
挽朱尚书貔孙
文天祥（宋代）

一代文昌贵，千年谏议名。
天球声浑厚，玄酒韵和平。
岩穴思风采，朝廷惜老成。
东西生死别，江水泪为倾。
丰年行
周弼（宋代）

长田一亩三石收，截茅作囤遮水牛。
驯鸡塞笼彘牢满，大儿看亲女上头。
里胥关门罢输送，晴乌窥檐鼠沿栋。
瓦盆瓷缶息老身，还将孙子看迎神。
庙前擘纸青竹爆，饧糕粉鱼夜祠灶。
妾薄命六首
林景熙（宋代）

夫君仕虢州，不幸早岁折。
负骸归青齐，道远囊复竭。
投栖不见容，落日人烟绝。
高议无展禽，辱身顾岂屑。
野露杂涕洟，皇天鉴孤孽。
肯惜一臂残，涴此全华洁。
十月二十九日雪四首
苏辙（宋代）

龛灯照室久妨睡，雪气侵人不隔窗。
枕上诗成那起草，槽头酒滴暗鸣缸。
远来狂客应回去，高卧幽人未有双。
犹忆新滩泊船处，堆蓬积玉撼长江。
还自会稽歌
李贺（唐代）

庾肩吾于梁时，尝作宫体谣引，以应和皇子。及国势沦败，肩吾先潜难会稽，后始还家。仆意其必有遗文，今无得焉，故作还自会稽歌以补其悲。

野粉椒壁黄，湿萤满梁殿。
台城应教人，秋衾梦铜辇。
吴霜点归鬓，身与塘蒲晚。
脉脉辞金鱼，羁臣守迍贱。
送李郛
叶适（宋代）

盖代才难看独手，众参闻见其来久。
流风莫盛元佑时，崛起谁当绍兴后。
嗟君探讨穷一生，心通文字难力争。
雀啄雪篱阁笔坐，虫吟露草繙书行。
已轻富贵须臾尔，万一姓名传野史。
只愁垂老绝知音，自送青编满朝市。
余之视君尚少年，题玉为珉何所贤。
期君更尽未死日，举世不信方知天。
偈一百二十首 其二十七
释怀深（宋代）

流注真常几万回，虚空无去亦无来。个中何地容生死，打破当堂明镜统。
吕城待闸得陈魏二生晤语
陈造（宋代）

吕城望奔牛，道里不作远。
徙倚不容前，奈此河流浅。
窘步客怀恶，痴坐仆夫倦。
班荆得两生，晤语忘旦晚。
文卷得细披，汤饼亦粗办。
生须朋从乐，时亦慰连蹇。
长吟行路难，回首偶耕原。
卜邻傥君等，老我幸无怨。
赠陈一斋
牟巘（宋代）

谢公文物郡，山川如错绣。转眼成萧瑟，富览宁复有。

自我识君成，再挹中屿秀。卓荦妙言语，经术更兼茂。

早岁六典书，嘐嘐发孤咮。春官失分寸，苦不入吾彀。

天意将有待，本郡烦客授。乡人弟成行，月旦师友旧。

朝随贡篚入，莫处儒席右。固知致远业，当时无近售。

多士皆景附，三道共辐辏。而我初何心，高下随所就。

澹然守吾一，拥书坐清昼。交帚谢俗物，冰雪凛怀袖。

独于吾辈人，倒屐惟恐后。谁云一缝掖，不如雁门守。

好贤笃缁衣，同心蔼兰臭。况乃诸老翁，夜艾耿残宿。

殷勤见尊礼，能使风俗厚。颇怜世议隘，或用儒为诟。

元气须爱护，大体必争救。诵言百僚上，大作万间覆。

君当自此升，儒蕴获尽究。是为斯文福，岂弟神明祐。

平生闻人善，喜气如饙馏。作诗继鲁頖，千岁俾眉寿。
麦熟
赵文（宋代）

今年麦熟亦可喜，紫石霏霏落钟乳。
我从田家惯饼饵，梦想风味今未已。
箬叶浮浮卷牛舌，甆瓯泛泛割龙耳。
一丸萝卜吾岂无，悲歌不怕红娘子。
诗成不满贵公笑，书生岂识饼十字。
春贴子皇帝阁六首 其三
韩维（宋代）

醇醴浮金斝，柔蔬饤玉盘。尝新兼介寿，齐奉两宫欢。
小秦淮曲 其一
冒襄（清代）

何处能令客思消，沿流出郭到红桥。更无丽瞩堪娱悦，随苑风光是柳条。
即席赋木芙蓉
史浩（宋代）

盈盈伫立傲秋霜，露染胭脂作靓妆。正似瑶池见金母，醉归未脱绿云裳。
次韵范参政书怀
陆游（宋代）

芋栗多储煮复煨，一尘那许到灵台。
虹穿道室炉丹熟，龙吼空山匣剑开。
蹑屩未成游地肺，掩扉聊欲隐天台。
桃花荣谢吾何预，一任刘郎去後栽。
偈倾一百三十三首
释法薰（宋代）

未过蒋山关，须过蒋山关。
过得蒋山关，呼唤不回，
牢笼不住。平地鼓洪波，
青天撒白雨。石田笑嘻嘻，
未敢轻相许。射虎不真，
徒劳没羽。
次和王虞石侍御西山秋望之作
黄应举（明代）

柱笏西山爽气浮，傍林野鸟竞啁啾。烟笼淡柳丝丝暮，风捲残荷叶叶秋。

有客题诗酬逸赏，几人缓步接清游。尘踪莫附淩霄翮，梦入丹崖尽日留。
再用前韵二首 其二
吴潜（宋代）

中夜怀归梦趁虚，柰无黄耳寄家书。高人不问闭门后，征士应思遣戍初。

压栋排檐能拉朽，穿帘入隙解乘疏。遥知山谷皆封路，食绝肠饥有怒狙。
渔台
刘敞（宋代）

陈渔何处好，层观倚高城。快意屠门嚼，安知万里鲸。
偈颂二百零五首 其一四三
释正觉（宋代）

世梦短，劫壶宽，底人退步里头看。豹变文而雾重，龙不卧而潭寒。

欲使人人双眼冷，要须先沥髑髅乾。
踏莎行
周珽（清代）

芦月凝霜，蕉风作雨，飘飘叶落梧桐树。蛩吟底事动哀音，不知梧在愁深处。

鹤怨空鸣，鸿孤远度，伤心又被秋光误。怪他有梦不归来，云山岂碍魂归路。
浊酒
张坦（清代）

浊酒何人造，权斟过此宵。我犹呼玉友，君实愧金貂。

静夜三杯足，春风一度消。哺糟心最苦，醒眼转无聊。
依虞仲韵寄刘元礼
许景衡（宋代）

先友相从古所惇，杖藜当日喜盘桓。云泉何啻千年别，尘土长怀一笑欢。

但扫劳心身后事，何须天地掌中观。果容怜念如前约，卜筑从今始苟完。
山水友别辞 芭蕉脯
王质（宋代）

不愁风槭槭，不愁雨萧萧。为人张秋本，为我解春牢。

脯它脯，总弗许，山鬼且往凭山树，繁阴相倍享风露。
呈宋思叔县丞
孔平仲（宋代）

宋君吾未识，名誉素讲闻。海上一邂逅，欢然如故人。

相交但数语，所见已终身。固非轻许与，亦有白头新。

之官颇迫促，折柳长亭春。驰情自今始，怅望西南云。
屏石谣赠郭功父
杨杰（宋代）

屏石屏石何崭岩，云初得自江之南。沙埋土蚀几千载，无人辨别嗟沉淹。

净空居士物鉴精，获之不贵黄金兼。清泉洗涤露真璞，野云凝结堆浓蓝。

巫峡山前暮雨霁，参差十二挑峰尖。比千骨朽心不朽，通窍至今存四三。

蜂房蚁垤岂足数，或疏或密争嵚嵌。铜台古研置其下，一片皴碧沉寒潭。

唐朝牛公嗜怪石，取之不已其亦贪。争如夫君一胜百，得此自足无伤廉。

我尝乘醉到君家，临风叩以苍玉簪。其声清越合律吕，簨簴可与大乐参。

何当琢磨中勾股，列为编磬歌云咸。问君考击荐郊庙，孰若藏在青山庵。
喜宣义大师英公相访
陈文颢（宋代）

三事天衣两字师，长安风月更谁知。
闲骑劣马寻碑去，醉卧荒庐出寺迟。
辞赡不容夸犬子，兴阑兼许吐鱼儿。
左冯假道来看我，正值严冬大雪时。
江船
薛朋龟（宋代）

夜色千山白，扁舟独进迟。乡心共帆急，世路与波随。

性野禽鱼习，官寒故旧知。江梅如爱客，早放岁寒枝。
夜归
释永颐（宋代）

昨夜溪上归，云下扣松扉。
老褐启重钥，瘦庞循我衣。
院静雨声大，气寒灯量微。
叨叨听林鸟，春歇诉无依。
次韵酬其又
方岳（宋代）

心事一鸥轻，邮签夜卜程。
春寒眼对雨，别久语连明。
砚有诗能秀，山於梦亦清。
歙溪多老石，一一待题名。
分岁词
孙一元（明代）

去年分岁东海涯，今年分岁山人家。地炉盘礴笑伧父，隔座呼酒声哑哑。

采饵饤盘出鲜脆，还从杯面分椒花。吴侬相向祝如愿，儿大轩冕田桑麻。

吾亦不祝亦不嗔，但教有酒寿吾身。
送义舟师却还黔南
刘禹锡（唐代）

黔江秋水浸云霓，独泛慈航路不迷。猿狖窥斋林叶动，

蛟龙闻咒浪花低。如莲半偈心常悟，问菊新诗手自携。

常说摩围似灵鹫，却将山屐上丹梯。
昭君
祁敕（明代）

手抱琵琶出玉关，边城从此战车閒。将军十万横磨剑，不及佳人一破颜。
和春谷用弓字见寄 其二
林希逸（宋代）

星晓有残月，明明挂一弓。四天垂野外，万象蓄山中。

水动知冰薄，林疏见谷穹。傍人应比我，观物邵家翁。
如梦令
李祁（宋代）

不见玉人清晓。长啸一声云杪。碧水满阑塘，竹外一枝风袅。奇妙。奇妙。半夜山空月皎。
题杨次公春兰
苏轼（宋代）

春兰如美人，不采羞自献。
时闻风露香，蓬艾深不见。
丹青写真色，欲补离骚传。
对之如灵均，冠佩不敢燕。
怀保叔寺镛公
张即之（宋代）

华严阁上夜谈经，虎啸风生月正横。茶笋家常原有分，簪缨世路本无情。

住閒石屋堪容膝，遇个诗翁便记名。
春雪和袁望回三首 其二
王之道（宋代）

谁谓过残腊，馀寒遂有涯。雪来风益横，冰着雨还加。

万里隋堤絮，千山庾岭葩。袁门晨尚闭，剡艇夜应拿。

百蛰犹含土，群芳敢放芽。娇红还玉茗，新绿借金沙。

力胜榴花酒，功高雀舌茶。人心愁甚矣，天意欲何耶。

好放朝阳出，休从宿雾遮。青腰诚念我，明日变霜华。
送黄吉父将赴南康官归金溪三首
王安石（宋代）

柘冈西路白云深，想子东归得重寻。
亦见旧时红踯躅，为言春至每伤心。
挽储华谷四首
卫宗武（宋代）

世慕长生术，君尤早用功。
谈玄徒至老，养素竟成空。
身已随朝露，神应到阆风。
清言那复接，赖有注参同。
次台州巾子山任翻韵
叶茵（宋代）

天留胜处占清凉，山挟波光薄我裳。
看遍尘寰兴废事，竹阴千古一禅房。
春日汎舟南湖因遍游近港坐间书客所携四扇 其三
张镃（宋代）

先须放棹绕湖游，倒看行云水底浮。客去莫归朝市说，引渠无意作公侯。
挽周迹山周以谏杖死
王慎中（明代）

降魄兹乡返，精魂何所依。
刍灵疑榜吏，幽域讶圜扉。
白日终无照，青春更不归。
天心垂涕泣，寒雨载途飞。
放生池纳凉晚归
姚勉（宋代）

湖面轻烟起，前山渐不分。
钟声连寺答，人语隔船闻。
吟客衣生月，归僧笠带云。
及城门未掩，灯火已纷纷。
不赴拾遗召
费冠卿（唐代）

君亲同是先王道，何如骨肉一处老。

也知臣子合佐时，自古荣华谁可保。
赠蒋春岩明府
张范（清代）

天地有明晦，大道无古今。但使藩篱固，物交岂能侵。

先生阐绝学，奥义窥精深。易简握要枢，翕辟在一心。

说诗持其柄，片语蔽贞淫。诸经本同源，尼聃无商参。

乘彼王乔舄，鸣兹单父琴。山林避不若，畏如神禹金。

我一风尘士，垂老始投簪。每于仙吏堂，屏息奉德音。

传灯资觉路，四座共照临。知及不能守，日与世浮沉。

皎皎天上月，众壑分晴阴。磊磊涧中石，异苔而同岑。

暗室生虚白，恍惚不可寻。执鞭吾所愿，西日已平林。
旅中感怀
张咏（宋代）

人世贪名岂是闲，几回思算几凄然。故乡路远不得信，寒月夜来还复圆。

霜趁悲鸿归楚泽，风移残烧下秦川。莫言酒作销忧物，更有新诗一两篇。
途中杂题六首 其二
赵蕃（宋代）

石有千年藓，崖悬百尺藤。祗疑云尚合，忽见日初升。
赤嵌楼
钱琦（明代）

旧是红彝地，今成勾曲天。螺旋盘曲磴，树古抱寒烟。

日脚浮云外，潮头落槛前。牛皮一席地，芳草自年年。
寄刘子澄先生
赵蕃（宋代）

春雨寒犹积，春园木又荣。
武昌闻别驾，生米见题名。
安否逢人闻，书题阙便行。
周围怀细履，陶酒忆徐倾。
会合知何日，羁栖尚此生。
向来犹楚越，今日遂蛮荆。
妻子饥寒累，交朋时势情。
未应终薄禄，当复事深耕。
西湖
王镃（宋代）

南北高峰叫杜鹃，斜阳浮翠断桥边。
画船归处江湖梦，一半楼台杨柳烟。
夕阳楼
李商隐（唐代）

在荥阳，是所知今遂宁萧侍郎牧荥阳日作矣。

花明柳暗绕天愁，上尽重城更上楼。
欲问孤鸿向何处？不知身世自悠悠。
琴曲歌辞。别鹤
张籍（唐代）

双鹤出云谿，分飞各自迷。空巢在松杪，折羽落江泥。

寻水终不饮，逢林亦未栖。别离应易老，万里两凄凄。
烟波即事
陆游（宋代）

归老何须乞镜湖，秋来日日饱蓴鲈。
正令霖雨称贤佐，未及烟波号钓徒。
耕甫归书约信二字为别二首
杜范（宋代）

实之谓信，言巽行果。
言有不实，自丧厥我。
谁其掩之，不善已播。
人而无信，不知其可。
时事
蓝智（明代）

太府城隍废，疲民井邑空。
舞干非舜日，斩木有秦风。
烽火苍茫外，江山感慨中。
悲歌看古剑，激烈想英雄。
雨后往视田园同田熊二子二首 其一
李梦阳（明代）

鸟性悦俦匹，人情岂无慕。亟见不云数，独行必相呼。

昨有城上眺，今复郭南步。膏雨回原绿，丰林宿残雾。

久芜慨我庐，旱水两妨误。夏禾既岑漠，秋秫庶能穫。

酿具粗巳足，念子有长路。
壶天八景 其三 敲冰弄月
邓林（宋代）

镜池凿破晚冰坚，寒月光摇水底天。谁捧玉盘无定准，明珠荡漾不胜圆。
夜行忆山中
梅尧臣（宋代）

青荧鬼火动，不悟前山雨。
昏径枭鸟鸣，独行毛发聚。
桷叶枯缀林，风动疑有虎。
低迷薄云开，心喜淡月吐。
送无怀道士游富春山水（一作送别吴逸士归山）
孟郊（唐代）

造化绝高处，富春独多观。山浓翠滴洒，水折珠摧残。

溪镜不隐翠，树衣长遇寒。风猿虚空飞，月狖叫啸酸。

信此神仙路，岂为时俗安。煮金阴阳火，囚怪星宿坛。

花翠我未识，玉生忽丛攒。蓬莱浮荡漾，非道相从难。
池莲
郭印（宋代）

疏池养白莲，故作夏时景。
田田绿初齐，便成清净境。
虽无藕如船，风味同玉井。
水仙何处来，露浥晨妆靓。
苦乏社中友，永日对孤影。
爽气入人怀，酩酊为之醒。
阻风宿险处
释函是（明代）

旅泊不知处，深村似有人。波涛殊未已，舟子益相亲。

乾叶弄寒月，凄风吹夜燐。无心造物妒，辛苦隐山身。
喜谭德称归
陆游（宋代）

少鄙章句学，所慕在经世，诸公荐文章，颇恨非素志。
一朝落江湖，烂熳得自恣，讨论极王霸，事业窥莘渭，孔明景略间，却立颇眦睨。
从人无一欣，对食有三喟。
谭侯信豪隽，可共不朽事。
天涯再相见，握手更擦泪。
欲寻西郊路，斗酒倾意气，浩歌君和我，勿作寻常醉。
左虞过访漫答二首 其一
陆治（明代）

学稼甘吾老，看花喜客留。鹤鸣童错应，莺语妓先詶。

山水将身隐，图书足卧游。君家双玉剑，尚在匣中不。
牡丹
周弼（宋代）

江南牡丹凡有几，德安打头歙为二。
金陵旧物间有之，池阳吴郡皆居次。
地近京畿种偏好，鄂城栽接不草草。
舂土筛泥绕画栏，石甃方坛净如扫。
当头第一带鞓红，腻紫娇黄别作丛。
盘盂擎出最迎日，碧玉万片藏春风。
宝叶丝丝带缕金，锦斑酒晕问攒心。
翻腾栀茜乱朱粉，样各数名分浅深。
低树犹高五六尺，花重刚枝反无力。
迥出层阴转耐看，始悟年深有真色。
晚添细雪来相簇，露醒香魂冷方浴。
倚柱黄昏眼倍明，顿觉夜阑须秉烛。
洛水芳林应更多，不禁飞雨洗铜驼。
酥煎送酒有人在，草没故园无柰何。
莫对余春起叹嗟，最难保守是繁华。
君看南渡百年内，看到子孙能几家。
和一隐堂
林希逸（宋代）

少陵那肯缚微官，谩结陶庐杂市阛。五客昂藏图素壁，一翁偃蹇对青山。

我因月忆人千里，公比云居僧半间。老去得閒应浪喜，何如未老已先閒。
长沙童谣
佚名（唐代）

三羊五马，马子离群，羊子无舍。
戴夫人挽词
王十朋（宋代）

勤俭肥家福亦肥，晚年门户更光辉。满庭兰玉俱蓝袖，照眼云仍尽綵衣。

方外客携因果去，月中人折桂枝归。回头往事梦幻影，丹旐五云原上飞。
次韵毛国镇赵景仁唱和三首一赠毛一赠赵一自
苏辙（宋代）

治剧従容缓策衔，铃轩无事日清谈。
隼旟画戟明千里，纸帐绳床自一庵。
金奏屡陈容客和，玉山不动看宾酣。
我来邂逅逢宽政，忘却漂流身在南。
一纸新诗过雁衔，醒然何异接君谈。
奉亲鱼蟹兼临海，退食琴书定有庵。
一别经年真似梦，多忧不饮亦如酣。
共君友契非今日，蔽芾棠阴自剑南。
远谪江湖舳尾衔，到来辛苦向谁谈。
畏人野鹤长依岭，厌事山僧只住庵。
黄雀顿来成一饱，白醪新熟喜初酣。
疏顽近日尤堪笑，坐任飘风去自南。
正月初五
刘敞（宋代）

雪霁春容满旧都，寻春写鞚杜城隅。冰消流水相萦带，日出南城半有无。

往事废兴悲故老，扁舟沿溯想江湖。路人应笑城公醉，此兴由来属我徒。
蜻蜓
韩偓（唐代）

碧玉眼睛云母翅，轻于粉蝶瘦于蜂。

坐来迎拂波光久，岂是殷勤为蓼丛。
金柑花
陈谟（明代）

金柑花，铅霜银雪盈桠杈。独当伏日偏荣荂。绿珠金弹叶重遮。

半黄可恨飘篱笆。数枝尚复秋始花。花不成实徒纷葩。

高枝蠹穴心久瘕。秋高恐畏成枯槎。抉蠹椎凿何当加。

低株三尺阴㲚㲚。始自脱略茅与䔑。试花寂历明晴霞。

秀色已似卑梨楂。后皇嘉植楚甸誇。忆昨包贡天王家。

兼程星火疲骝騧。蓬莱歌钟觞九霞。传柑曲宴恩波奢。

尘飞道断虎奋牙。下州斩伐无根芽。他园见之何怅邪。

天王北狩黑海涯。故侯谁种青门瓜。杨梅荔子金枇杷。

纷纷并得登笼笯。金柑花，委香屑玉同尘沙。行歌花底沾乌纱。

歌成谩起园官嗟。
哈喇沙尔
褚廷璋（清代）

风雨犹疑铁骑屯，至今沙戟有遗痕。焉耆镇启龙游远，都护城遗乌垒尊。

弓挂轮台飞皎月，韧磨蒲海射晴暾。戍楼高处分襟带，山水遗经费讨论。
躬诣盛京虽命省驺从而经过州县岂尽免力役之劳因诏免今年田租以示如伤之意
弘历（清代）

省耕省敛古所闻，哲后礼不废时巡。矧兹上陵实旧制，有其举之敢弗因。

盛京佳气东来紫，騑騑六御今伊始。山围冀野遍桑麻，峰标木叶经迤逦。

今年北鄙若雨旸，沿途揽辔禾黍香。虽云比户足衣食，怨咨民瘼刻岂忘。

千乘万骑迈㝢县，钱镈将庤民情忭。岂无力役劳闾阎，中心徘徨不能宴。

朝廷德诏应时下，蠲租逮彼千村社。匪欲小补悦斯民，皇祖当年煦妪者。
须溪除日
郑善夫（明代）

兹夕乃何夕，忽忽岁云徂。南征历寒温，犹滞天一隅。

去年阖闾历，今年姑蔑墟。风尘久未厌，岂得念故都。

怀中两女儿，旦夕如长凫。出门初学语，今能效屠苏。

团栾岂慰意，恻恻悲隙驹。比邻数知旧，别后还有无。

爵服既不情，铅汞亦我诬。九野天浩荡，奄奄正愁予。
大热五首 其三
戴复古（宋代）

大渴遇甘井，汲多井欲竭。
入喉化为汗，不救胸中热。
吾闻三危露，迥与众水别。
其色莹琉璃，其冷胜冰雪。
安得一杯来，为我解此渴。
念奴娇
石孝友（宋代）

平湖阁上，正残虹挂雨，微云擎月。万顷琉璃秋向冷，忍便翠销红歇。北海樽罍，西园游宴，兴逸湖山发。飞尘不到，坐移蓬岛珠阙。

莫厌笑口频开，少年行乐事，转头胡越。公子多情真爱客，敢惮深杯百罚。太一舟轻，芙蓉城锁，醉指神仙窟。乘风归去，尽教吹乱华发。
偈颂一百二十三首 其七十
释崇岳（宋代）

一著高一著，一步阔一步。明眼人前，犹涉路布。凤栖不在梧桐树。
句
林宪（宋代）

天空霜无影。
春秋战国门。再吟
周昙（唐代）

曲突徙薪不谓贤，焦头烂额飨盘筵。

时人多是轻先见，不独田家国亦然。
九日邹崖吊古
苏胤适（明代）

岸帻编萸九日村，孤臣万里旧盘蹲。只将正气留天地，不爱英魂叩阖阍。

山石嶙峋层汉出，江流澎湃撼崖喧。低徊未尽伤忠思，峭壑悲风起暮猿。
醒世诗
罗洪先（明代）

欲无烦恼须念佛，知有姻缘不羡人。
诸事随时若流水，此怀无日不春风。
一片白云横谷口，几多归鸟尽迷巢。
浮生若梦谁非寄，到处能安便是家。
举世尽从忙里过，谁人肯向死前修。
没有一番寒彻骨，那得梅花扑鼻香。
心至虚时能受益，事非经过不知难。
静坐常思自己过，闲谈莫论他人非。
有时静念千声佛，无事闲看数卷经。
理念深处尘念少，世情淡处道情浓。
佛心本是凡心转，世味何如道味长。
知事少时烦恼少，识人多处是非多。
富贵百年难保守，轮回六道易循环。
劝君早办修行路，一失人生万劫难。
世间最大唯生死，白玉黄金尽枉然。
宽性宽怀过几年，人生人死在眼前。
家富家贫休叹息，自无自有总由天。
平生衣食随缘过，才能清闲便是仙。
世事纷纷如电闪，轮回滚滚似云飞。
今日不知明日事，那有功夫理是非。
算起万般混是梦，不如及早念弥陀。
荣辱纷纷满眼前，不如安分且随缘。
北渚亭
曾巩（宋代）

四楹虚彻地无邻，断送孤高与使君。
午夜坐临沧海日，半天吟泰山云。
青徐气接川原秀，常碣风连草本薰。
莫笑一樽留恋久，下阶尘土便纷纷。
用晦翁十梅诗韵酬张伯修孙子直
吴泳（宋代）

看花须看神，折花莫折残。
但使花骨清，岂畏花地寒。
好事近（十二之四）
陆游（宋代）

岁晚喜东归，扫尽市朝陈迹。拣得乱山环处，钓一潭澄碧。

卖鱼沽酒醉还醒，心事付横笛。家在万重云外，有沙鸥相识。
蜡梅
吴永济（宋代）

惹得西湖处士疑，如何颜色到鹅儿。
清香全与江梅似，只欠横斜照水枝。
待旦
陆游（宋代）

东方星磊磊，西舍鸡喔喔。
万虑集五更，吾睡无由著。
世事如饮酒，不献自无酢。
开窗起危坐，送月西南落。
庚申喜闻
彭秋宇（宋代）

万方欢喜醉春风，数路飞书奏凯同。天拟诸公扶社稷，人言多难识英雄。

周邦虽小名犹正，楚国方强力易穷。从此东南基岱岳，好磨崖石颂成功。
寒食日题
薛能（唐代）

美人寒食事春风，折尽青青赏尽红。

夜半无灯还有睡，秋千悬在月明中。
青居书所见
李良柱（明代）

四边闻水声，顿觉烦暑销。垂杨何袅袅，引风吹征轺。

沿溪白石何，断岸忽通桥。居者安耕凿，不知城市嚣。

我来聊问俗，两两三三樵。官语不解听，去去不可招。
武昌词三首 其一
郝经（元代）

巴陵女子韩希孟，梅溪主人张素英。解作歌诗还死节，不论倾国与倾城。
雨中怨秋
杨凭（唐代）

辞家远客怆秋风，千里寒云与断蓬。

日暮隔山投古寺，钟声何处雨濛濛。
题周恭帝陵
李淑（宋代）

弄楯牵车挽鼓催，不知门外倒戈回。
荒坟断陇才三尺，犹认房陵半仗来。
一枝春 流求笔
龚翔麟（清代）

瘦管黄芦，镂青花、持比枣心输巧。虚尖最渺，一线爪痕分帽。

睛窗入手，念辛苦、张骞携到。合付与、屏背珠娘，晓镜画眉真好。

鼠须有时慵扫。向梳边瞥见，喻麋重饱。灯障小帜，垂露悬针多少。

香奁玉笥，算从此、更添吟草。乘馀兴、砑幅蛮笺，细描海岛。
故相国颍公挽歌辞三首
司马光（宋代）

沧波与邓林，鱼鸟久飞沈。
一旦成陈迹，何人识寸心。
高山亡景行，流水失知音。
泪尽离东阁，归来破故琴。
行香子
马洪（明代）

红遍樱桃，绿遍芭蕉，锁窗深、春思无聊。双飞燕懒，百啭莺娇。

正漏声迟，帘影静，篆香飘。

惜月前宵，病酒今朝，有谁知、臂玉微销。封题锦字，寄与兰翘。

恨树重重，云渺渺，水迢迢。
问晁伯宇疾二首 其二
吕本中（宋代）

取骥伏盐车，更欲絷其足。于物未有害，罚汝则已酷。

晁子江海士，老去自窘束。平生万卷书，岂止十年读。

随身几箱箧，一一手自录。初无解衣赠，未免操戈逐。

仲也抱瑚琏，幼亦好奇服。西堂老弘微，与子同轨躅。

过门有江谢，共语喧破屋。弃官吾已懒，覆种子未孰。

逢人强应接，遇事多诟辱。何时把锄头，得止季路宿。
南山家园林木交映盛夏五月幽然清凉独坐思远率成十韵
陈子昂（唐代）

寂寥守寒巷，幽独卧空林。松竹生虚白，阶庭横古今。

郁蒸炎夏晚，栋宇閟清阴。轩窗交紫霭，檐户对苍岑。

凤蕴仙人箓，鸾歌素女琴。忘机委人代，闭牖察天心。

蛱蝶怜红药，蜻蜓爱碧浔。坐观万象化，方见百年侵。

扰扰将何息，青青长苦吟。愿随白云驾，龙鹤相招寻。
同李太守北池泛舟，宴高平郑太守
高适（唐代）

每揖龚黄事，还陪李郭舟。云从四岳起，水向百城流。

幽意随登陟，嘉言即献酬。乃知缝掖贵，今日对诸侯。
赋鹤翎扇寿江翁
边贡（明代）

白羽白且鲜，制如秋月圆。青云相与媚，皓雪避其妍。

出入仙翁手，逍遥以蹁跹。招彼蓬山侣，乘风下芝田。

万寿同所归，飞飞凌紫烟。
至後入城道中杂兴十首
杨万里（宋代）

大熟仍教得大晴，今年又是一升平。
升平不在箫韶里，只在诸村打稻声。
醉乡
毕田（宋代）

三宿酣神酎，乡名因此呼。
山中千日者，自合是仙都。
孔明
陈杰（宋代）

千载生诸葛，余才了十丕。
百年巴蜀佐，三代渭滨师。
礼乐无兴日，乾坤有闰时。
空留文字在，不愧说兼伊。
病起节物可惊效柳子厚
周紫芝（宋代）

病起忽数日，杖策周吾庐。桃花手新栽，小红今欲舒。

萱草未出土，苗叶将扶疏。物变乃如此，光景难踟蹰。

退自观我生，今形复何如。梦前黑垂髫，梦后霜入须。

安得万丈绳，缚此窗间驹。先生可笑人，为生本田。

晚污琳馆粟，俾代南山锄。皇恩浩如海，臣报终难虚。

老力虽不足，闲日幸有馀。愿炷金鼎炉，日诵琅函书。

跪祝望天门，圣寿如居诸。
游南岩寺抵葛仙洞留题
许天锡（明代）

穿岩越壑访遗踪，直度虹桥扣石钟。云幕半笼青菡萏，砂床长荐紫芙蓉。

仙翁化去名犹在，稚子催归兴尚浓。欲借鲁阳挥日剑，一川烟水已高舂。
秋空
齐己（唐代）

已觉秋空极，更堪寥泬青。只应容好月，争合有妖星。

耿耿高河截，翛翛一雁经。曾于洞庭宿，上下彻心灵。
喜皇甫郎中拜谕德兼集贤学士
李端（唐代）

为郎三载后，宠命一朝新。望苑迁词客，儒林拜丈人。

莺飞绮阁曙，柳拂画堂春。几日调金鼎，诸君欲望尘。
蓦山溪 南涧山房作
陈维崧（清代）

朱扉碧槛，垒石支墙罅。曾记锁东风，谁轻到、小帘栊下。

如今世换，松鬣枉拿云，人去久，小楼空，园里梅俱嫁。

支颐太息，此意谁知者。眼底足悲欢，休骋望、秦台汉瓦。

梅风醒梦，何必诉兴衰，闲酌酒，细捶琴，自把高怀写。
剡原九曲（九首）
高启（明代）

入江水稍决，霜降未可涉。
颇闻往来人，出门即舟楫。
前飞惊鹭远，下饮垂猱倢。
何处问兴公，风吹赤棠叶。
钓台
徐舫（元代）

子陵何为隐，汉爵不肯受。天子下皆臣，独称天子友。

平生一羊裘，甘作烟波叟。迨今双台石，高风清宇宙。

夫何钓者徒，千古祠弗朽。烈烈云台功，丹青今在否？
游牛首阅春江即目
王微（南北朝）

初晴开柳色，忽照片樯悬。
林远莺声倦，江流月影圆。
余花绣崖莺，幽翠染云烟。
雨带前朝梦，春留昨日妍。
平洲双镜合，灵院一灯然。
只此佳游际，疑参雪后禅。
题海陵寓舍二首之一
贺铸（宋代）

池上千条柳，依依解占春。
自怜衰飒鬓，不与物争新。
悼舒永丰
周紫芝（宋代）

舒侯九秋鹰，未奋老拳翼。平生流辈中，肯数程不识。

庾公开幕府，少作九江客。风檐挂虚楼，夜月浮大白。

饮气吞江流，高谈倾坐席。一朝胡尘暗，孤垒困剧贼。

艨艟浮江下，云雾蔽天赤。坐中嘬炙儿，相视无人色。

手持白羽扇，奋身追危壁。坐解两家难，稍稍无勍敌。

身几落虎口，名不挂赏籍。鸟去良弓藏，论功止投石。

岁晚犹折腰，得邑亦甚僻。似闻山中人，尽饱太邱德。

官谤殊未明，此责讵可塞。乃复令斯人，含恨入窀穸。

风亭分客袂，仅作秋夏隔。夺我玉面郎，江湖坐愁寂。

抚棺欲三号，何由反乡国。
寄叶参兵部
韩琦（宋代）

向宦心难止，遗荣世所稀。谁知怀绶去，便作挂冠归。

行锦方为宠，装金已尽挥。官闲同吏隐，身逸晦尘几。

山鹤来无怨，江鸥净不飞。雨晴峰障活，秋老鲙丝肥。

庭玉名方远，陔兰志暂违。倚门休结恋，史笔借光辉。
答赵景猷
曹摅（魏晋）

守真良难。
知德者鲜。
归不闷时。
乐在为善。
陟彼弥高。
流川日远。
无忧不至。
敦尔攸践。
自沙阳乘泛碧斋至洛阳口
李纲（宋代）

罪大昔来谪，恩宽今许归。碧斋还泛泛，翠阁已依依。

箫鼓转山还，旌旗摇夕晖。馀霞方散乱，倦鸟亦归飞。

颇悟邯郸梦，还寻莱子衣。耄倪嗟得去，朋友惜相违。

讵有甘棠爱，徒知蘧玉非。劳生成底事，归老钓鱼矶。
成正仲水乡秋兴寄王履道惠然见示以此谢之
许景衡（宋代）

九河赴沧溟，奔放日汹汹。霖霪作秋潦，散漫失邱垄。

孤城临绝岛，狂澜惊四拥。凫鸥散凌乱，蛟鳄似矜宠。

微茫天势平，荡摇坤轴动。田家栽一麦，秋稼泥沙壅。

何能忧卒岁，迫此朝夕恐。孤生寄卑湿，五斗安阘茸。

饱闻达人观，未作穷途恸。稍令裨危堤，运土纷接踵。

河伯聊戏剧，尔辈嗟倥偬。成侯北方秀，笔力千钧重。

新诗试模写，气夺洪涛涌。英英幕下郎，仡仡山西种。

何当一交锋，我亦愿助勇。
寄武昌诸友
吴惟善（明代）

黄鹤山前汉水濆，一时英俊总能文。
金钗佐酒年俱少，银烛钞书夜每分。
雁杳鱼沉劳远思，狼贪羊狠绝前闻。
兵戈故国知谁在，目断西南日暮云。
过蓝田访岑梵则二首 其一
释函是（明代）

何期当此日，复见老成人。未乱先归隐，为园及早春。

沙田将播种，茅屋绝无邻。借问生涯事，年来欲慕真。
题画册花草四首·蜡梅
宋高宗（宋代）

香蜜裁葩分外工，疏枝几点缀雏蜂。
娇黄染就宫妆样，香暖尤宜爱日烘。
偈倾一百三十三首
释法薰（宋代）

善财采，文殊用。
杀我活人，临机变弄。
直须亲看海龙宫，莫看目前波浪涌。
梨头溪
张思宪（清代）

晓发过山庄，春耕处处忙。千畦秧水绿，一路菜花黄。

社散人皆醉，村深酒半香。爱兹好风味，借宿小茅堂。
知足
卫宗武（宋代）

束发至皓首，雅意在林谷。
退閒十五年，一官如脱梏。
抱关寻故步，谬语不可赎。
投绂赋归来。幸不至迷复。
有田可饷饥，有园可寄目。
有屋枵然大，其中无所蓄。
代步跨款段，课耕驱觳觫。
斗筲量易盈，菟裘计已足。
慨方际艰，已幸免僇辱。
年丰喜洊臻，我庾有新谷。
床头酒一壶，架上书数束。
酒余取书诵，岂不胜丝竹。
水北与城南，苍筠列万玉。
更须倣元亮，剩种松与菊。
招邀文字侣，吟哦日相属。
自足了余生，此外复何欲。
答王黄门寄密蒙花
毕士安（宋代）

多病眼昏书懒寄，烦君远寄密蒙花。
愁无内史兼词翰，为写真方到海涯。
和孙长史秋日卧病
骆宾王（唐代）

霍第疏天府，潘园近帝台。调弦三妇至，置驿五侯来。

尚想欢娱洽，吁嗟岁月催。金坛分上将，玉帐引瑰材。

决胜鲸波静，腾谋鸟谷开。白云淮水外，紫陌灞陵隈。

节变惊衰柳，笳繁思落梅。调神和玉烛，掞藻握珠胎。

怅矣欣怀土，居然欲死灰。还因承雅曲，暂喜跃沈鳃。
诗一首
王过（宋代）

荔子雨晴红点点，葡萄江涨绿流流。
梦魂不啻三千里，倦翮难胜九万风。
护国院十咏 其四 玉印峰
韦骧（宋代）

拂云苍翠势嵚崟，玉印分明带秀林。变化固非缘堕鹊，天将宝玩镇幽深。
回銮
陈遹声（清代）

回銮喜见旧慈容，烂额焦头俱策庸。辨色仍临垂拱殿，伤心怕听景阳钟。

已闻大夏通新使，莫向临春问旧踪。今日东朝亲召对，隔帘涕泣说神宗。
再用韵柬李元善
岑安卿（元代）

故郓书生美无度，飘泊江湖未羞遇。贫如东野诗愈佳，叹息无车载家具。

莫言家具少于车，喜有昌黎不平语。清名后世期不刊，富贵浮云何足数。

读书惟阚温凊馀，女哭男啼不须怒。王章昔日卧牛衣，靖节茅𢵧亦蓝缕。

即今蹭蹬毋自怜，变化云龙岂无故。颜生四勿称仁人，负郭二顷犹言贫。

我田仅足了饘粥，苦吟贻笑东西邻。行藏勿用人称善，景逼桑榆幸康健。

乌纱匼匝仅蒙头，霜鬓鬅松亦遮面。青山白云交契深，金马玉堂书问鲜。

无才无德空老成，下不尤人上无怨。与君唱酬心自欢，咏歌不足还嗟叹。

越中小友有来诗，相要更赋衡阳雁。
闵谗狡二章
梅尧臣（宋代）

矫有谗狡，谗以戕类。
狡以媚其贵，谓不骞不坠。
谓人莫尔制，而死制之。
谁谓无鬼，孰制之死。